**KÖRNYEZETISMERET**

Ahogyan a gyermek értelme fejlődik, úgy válik benne egyre erősebbé az igény arra, hogy saját testét, illetve szűkebb-tágabb környezetét megismerje, annak egyes elemeit néven nevezze, és az ezekkel kapcsolatos miértekre választ találjon. A környezetismeret tantárgy célja, hogy a gyermek természetes kíváncsiságára építve előbb a szűk, később az egyre tágabb környezet dolgait, jelenségeit és történéseit megismerje, ezek megértéséhez támpontokat adjon, további megfigyelésekre ösztönözzön és fenntartsa a magyarázatkeresés igényét.

Környezetünk jelenségei összetettek, gyakran a tudomány számára is nehezen megfoghatók. A környezetismeret tantárgynak nem célja, hogy ezeket mélyen, részleteiben magyarázza, illetve tudományos igénnyel modellezze. Ugyanakkor ragaszkodnia kell ahhoz, hogy a bonyolultnak tűnő témákat is – egyszerű modellek segítségével, a tanulók életkori sajátosságainak megfelelő módon – értelmezze. Ezek továbbfejtése a felsőbb évfolyamok munkája. A környezetismeret tantárgy keretében az ezzel kapcsolatos gondolati sémák kialakítása és a nyitott megfigyeléshez, kutakodáshoz szükséges érzelmi háttér biztosítása a cél. Fontos érzékeltetni a megfigyelő szerepét, mint ahogyan azt is, hogy a környezet folyamatai megmagyarázhatók, és a feltett kérdésektől és az előzetes tudástól függően egyre részletesebben érthetők meg.

A környezetismeret (annak ellenére, hogy törekszik az élőlények megnevezésére, az érzékszervi tapasztalatok megfogalmazására, a természeti és épített környezet elemeinek mind pontosabb megjelölésére) nem leíró tantárgy: a gyermek által megfigyelt jelenségekhez kötve, az azok kapcsán felmerülő kérdésekre keres válaszokat. A problémákból kiindulva egyúttal a természettudományos megfigyelés, valamint a tudományos gondolkodásmód: kérdésfelvetés, bizonyítás és érvelés megalapozása is célja. Mindezek következetes alkalmazása, az aktív tanulás formáival támogatva, a természettudományos műveltség kialakításának első lépcsőfokát jelenti. A gyermekek életkori sajátosságaiból adódóan a megismerés folyamatában a pedagógus egyszerre irányít és példát ad. Felelőssége abban is kiemelkedő, hogy a válaszkeresésben maga is nyitott a jelenségek rendszerszintű értelmezése, a saját tapasztalás, az újszerű megoldások keresése, illetve a napi élet problémái iránt. A problémák iránti érzékenység a természettudományos műveltség megszerzésének egyik alapja.

A tudás folyamatos (a felső tagozatban, majd a középiskolában szaktárgyakhoz kötött) bővítéséhez elengedhetetlen, hogy a pedagógus a tanulók motivációját, érdeklődését és a környezettel, a természettel, a testük működésével kapcsolatos attitűdjeit is formálja a közös tanulás során. A kerettanterv ezt a tanulók érzelmi viszonyulását is befolyásoló témaválasztással és problémafelvetéssel támogatja. Mindezek azonban csak akkor válnak élővé, ha a tananyag-feldolgozás folyamatában a tanulók számára adott pillanatban is releváns problémákat vetünk fel. Ez akkor érhető el, ha a helyi tanterv a helyi környezet adottságaira, az aktuális történésekre, a tanulók által valóban megtapasztalható problémákra épít. Ily módon a környezetismeret rávezet a természet szépségének és az épített, technikai környezet értékeinek szeretetére és tiszteletére.

A tanulás során a tanító abban segítheti növendékeit, hogy a gyermeknek a közösen értelmezett jelenségekhez tartozó naiv magyarázatait megerősíti, pontosítja vagy – új modellek felépítésével – korrigálja. A tanórákon alkalmazott változatos módszerek, az ezekhez kötődő értékelési formák, különösen a folyamatközpontú, segítő értékelés és a tanulók önreflexiójának fejlesztése nemcsak a tantárgyi tartalom elsajátítását és a fejlesztési követelmények megvalósítását segítik, de hozzájárulnak a gyermekek egyéni tanulási stílusának kialakulásához, önismeretük fejlődéséhez is. A fejlesztő munka célja, hogy a gyermek megtalálja azt a számára legalkalmasabb módot, ahogyan a környezetével megismerkedhet, tudását bővítheti, megerősítést nyerve abban, hogy képes saját testének rejtélyeit feltárni és a környezetében érzékelt folyamatokat értelmezni: vagyis elindult azon az úton, hogy eligazodjon a világban.

A környezetismeret sikeres tanulása nemcsak a természettudományos tárgyak szeretetét alapozhatja meg. A környezetét tudatosan figyelő (és azt érzékenyen alakító), az életet tisztelő, a saját szervezetének jelzéseire figyelő, egészségét óvó és a tudományos-technikai újdonságokra fogékony, ugyanakkor kritikus felnőtt magatartása is formálódik ebben az életszakaszban.

**1–2. évfolyam**

Az iskolába kerülő növendékek környezetükkel, a természettel kapcsolatos saját élményei, megfigyelései és ezekre talált magyarázatai egy-egy tanulócsoportban nagyon sokfélék. A környezetismeret tantárgy tanulása abban segít, hogy egy-egy ismeretelemen keresztül a csoport közös nyelvet, közös magyarázatokat találjon, párbeszédet kezdjen, mérsékelve a különböző családi, illetve szociokulturális háttérből adódó különbségeket. A közös dialógus élményén túl cél a közvetlen környezetben való biztonságos tájékozódás, valamint a saját szervezet tudatos megfigyelése, az érzékelt tapasztalatok megfogalmazása és annak megerősítése, hogy a környezet, az életmód és a testi jelzések kapcsolatban állnak egymással.

Ebben az életszakaszban a kisgyermek már számos jelenséget érzékelt szűkebb-tágabb környezetében. A rendszeres megfigyelés, a módszeresség, a kérdések felvetésének (a miértek megfogalmazásának) és a válaszkeresésnek, a magyarázatok indoklásának az igényét itt alakítjuk ki. Itt figyelünk fel az ok-okozati kapcsolatokra, a rendszer-részrendszer viszonyra, az állandóság és változás létére, a természetben megtalálható ritmusokra. Ezeknek aprólékos magyarázatára még nem vállalkozhat a tantárgy, de a probléma elhelyezése, a megfigyeléseken és tényeken alapuló megokolás itt válik a vizsgálódás részévé.

A természeti jelenségek fürkészése, a környezet iránti pozitív attitűd megtartása vagy kialakítása, a természet és az élőlények szépségének (önmagáért való értékének) felfedezése ahhoz teremt kedvet, hogy a gyermek az ezekkel kapcsolatos tudását fejlessze. Az élő természet vizsgálata (egyes részletek puszta észrevétele is) számos olyan készséget igényel, melyeket csak közvetlen tapasztalásokon keresztül lehet fejleszteni, ezért a tanulói vizsgálódásra, a természettel való közvetlen kapcsolatra fordított idő bőven megtérül abban, hogy tanítványaink nemcsak felmondják, de értik is (sőt átérzik) a tanultakat.

A technikai, épített és szociális környezet vizsgálata éppen ilyen fontos: a helyükre kerülő elemek a gyermek biztonságérzetének, bizalmának erősödését éppúgy szolgálják, mint tudásának gyarapodását. A foglalkozások, a környezeti elemek, a ház körüli teendők, vagy éppen a közlekedés vagy településszerkezet megismerése olyan tájékozottságot adnak a kisgyermeknek, amelyek – ha közvetlenül nem is mindig vagy nem azonnal hasznosítja életében – világképének stabilitását szolgálják.

Az iskolába lépés a kisgyermek életében számos változással jár. Különösen az első hónapokban jelent nehézséget az új környezet, az új feladatok teljesítése és az iskolai elvárásoknak való megfelelés. A környezetismeret – a többi tantárgyhoz szorosan kapcsolódva – segíthet, hogy a gyermek a környezetében tapasztalt változásokat elhelyezze, új környezetét elfogadja, és abban biztonságot leljen. Az iskolával és környezetével kapcsolatban a gyermek által hozott, illetve a helyi közösségekben élő narratívák beépítése a helyi tantervbe emiatt is kívánatos.

A környezet jelenségeire való rácsodálkozás adja a közös munka alapját. A saját tapasztalatokkal és magyarázatokkal való szembesülés, ezek más tapasztalatokkal és indokokkal való szembesítése teremti meg a gyermekben az igényt az ok-okozati összefüggések megtalálására, az érvelésre, indoklásra, a tények felismerésére.

A tanulás folyamatában való aktív részvétel fejleszti a kezdeményezőkészséget és a felelősségtudatot, a tartalmak pedig szerepet játszanak az azonosságtudat és a hagyományokhoz való kötődés erősítésében, az állampolgári felelősségérzet előkészítésében és az önismeret kibontakoztatásában is. Az ember szervezetével kapcsolatos ismeretek formálják az egészséges életmóddal kapcsolatos szemléletet és a megvalósítás gyakorlatát, hozzájárulnak az önismeret fejlődéséhez, formálják a tanulónak a családhoz és a tágabb közösséghez való viszonyát.

A tematikai egységek általában 8 órára tervezettek. Ez azonban nem jelenti azt, hogy nyolc héten keresztül egy témával kell foglalkozni. A tanulásszervezés során kifejezetten ajánlott az egyes témakörök integrált feldolgozása, illetve az egyes témáknak az első, illetve a második évfolyam közötti szétosztása.

**A környezetismeret tantárgy óraszáma, óraterve:**

**Heti óraszám : Éves óraszám:**

**1. évfolyam 1 óra 37( 33+4 ) óra**

**2. évfolyam 1,5 óra 55 ( 49+6) óra**

**3. évfolyam 1,5 óra 55 ( 49+6) óra**

**4. évfolyam 2 óra 74 ( 66+8) óra**

**Tematikai egységek óraterve évfolyamonként:**

**1. évfolyam**

**Az iskola 8 óra**

**Az iskolás gyerek 6 óra**

**Mi van a teremben? 5 óra**

**Hóban, szélben, napsütésben 7 óra**

**Élőlények közösségei 7 óra**

**Összefoglalás, ismétlés 4 óra**

**Éves óraszám 37 óra**

**2. évfolyam**

**Tájékozódás az iskolában és környékén 12 óra**

**Anyagok körülöttünk 12 óra**

**Mi kerül az asztalra? 11 óra**

**Élőlények közösségei 14 óra**

**Összefoglalás, ismétlés 6 óra**

**Éves óraszám 55 óra**

**3. évfolyam 4. évfolyam**

**A mezőn 8 óra A kertben 16 óra**

**Megtart, ha megtartod 8 óra Mennyi időnk van? 9 óra**

**Egészség és betegség 10 óra Miért érdemes takarékoskodni? 9 óra**

**Az a szép, akinek a szeme kék? 6 óra Önismeret és viselkedés 8 óra**

**Merre megy a hajó? 9 óra Vágtat, minta paripa 8 óra**

**Tájékozódás a tágabb térben Tájékozódás a tágabb térben**

**(lakóhely) 8 óra (Magyarország) 16 óra**

**Összefoglalás, ismétlés 6 óra Összefoglalás, ismétlés 8 óra**

**Éves óraszám 55 óra Éves óraszám 74 óra**

**1. osztály**

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Az iskola** | | **Órakeret 8óra** |
| **Előzetes tudás** | |  | | |
| **A tematikai egység nevelési-fejlesztési céljai** | | A megismerési módszerek folyamatos alkalmazása (megfigyelés, leírás, összehasonlítás, csoportosítás, mérés).  A térbeli tájékozódás fejlesztése.  A mindennapi környezetben előforduló jelek, jelzések felismerése és értelmezése, a jelekből álló információhoz kapcsolódó kommunikáció fejlesztése.  Az iskolás élettel kapcsolatos életmódbeli szokások tudatosítása, gyakoroltatása.  A természeti és az épített környezet megfigyelése, megkülönböztetése az iskolai környezetben. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások:*  Mi a különbség az óvoda és az iskola között?  Mi van az iskolában?  Hogyan tájékozódunk az iskola épületében?  Az iskolai élet rendje.  Kikkel találkozunk az iskolában?  Hogyan öltözködünk az iskolában?  Milyen élőlények vannak a tanteremben, az iskolában, az iskola udvarán?  Miért nem akar sok szülő házi kedvencet otthonra?  *Ismeretek:*  A környezetünkben előforduló anyagok érzékelhető tulajdonságai.  A szobanövények és a házi kedvencek gondozása.  Életfeltételek.  Az időjárást jelző piktogramok.  Az iskolában található jelek, jelzések, piktogramok. | | | Helyes viselkedés és megfelelő öltözködés az iskolában (tanórán, különböző szabadidős foglalkozásokon, szünetben).  Az iskolában dolgozók foglalkozásának összehasonlítása. Megszólításuk, köszönés, udvariassági formulák használata.  Az osztályterem, ahol szeretek lenni: az osztályteremben található tárgyak, bútorok megnevezése, jellemző tulajdonságaik összegyűjtése, csoportosításuk különböző szempontok szerint.  Élőlények és élettelen dolgok összehasonlítása, különbségek megfogalmazása.  Egyszerű növényápolási munkák elvégzése (ültetés, öntözés, talajlazítás) és a hozzájuk tartozó néhány eszköz nevének megismerése, az eszközök használata.  A házi kedvencek, a házban és a ház körül élő állatok megnevezése, egy-egy (az ember számára) jellemző tulajdonságának megnevezése.  Az időjárás megfigyelése, az időjárásnak megfelelő öltözködés megtervezése.  Tájékozódás az iskola épületében.  Az iskola épületében és a környéken található jelek, jelzések értelmezése. Mérés, becslés, vázlatos alaprajz készítése. Tájékozódás vázlatrajz alapján. Természetes mértékek (lépés, arasz stb.) használata. | *Vizuális kultúra:* színek, formák.  *Matematika:* távolságok, nagyságrendek becslése, megnevezése, mérése.  *Technika, életvitel és gyakorlat:* helyes öltözködés. |
| **Kulcsfogalmak/ fogalmak** | Élő, élettelen, növény, állat, életjelenség. | | | | |

|  |  |  |
| --- | --- | --- |
| **Tematikai egység/ Fejlesztési cél** | **Az iskolás gyerek** | **Órakeret 6 óra** |
| **Előzetes tudás** |  | |
| **A tematikai egység nevelési-fejlesztési céljai** | Az állandóság és változás szempontjából a napi és éves ritmus felismerése, mintázatok keresése. A megfigyelés, a mérés és a tapasztalatok rögzítése. Az ember megismerése és egészsége szempontjából a saját test megismerése. | |

|  |  |  |  |
| --- | --- | --- | --- |
| **Problémák, jelenségek, gyakorlati alkalmazások, ismeretek** | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások:*  Mi a különbség az iskolás és az óvodás gyerek napirendje között?  Mivel telnek a hétköznapok, a hétvégék és az ünnepek?  Hogyan, mikor és mennyit tanulunk?  Hogyan tájékozódunk a környezetben?  Mit, mikor, hogyan és mennyit együnk?  Mi a különbség felnőttek és gyerekek között?  *Ismeretek:*  A napszakok, évszakok váltakozása. A napok és a hónapok. Napirend és napszakok.  Az emberi test külső képe. Az ember főbb testrészei.  Legfontosabb érzékszerveink és szerepük a környezet megismerésében. Védelmük fontossága és módjai. | | Napi- és hetirend tervezése, a megvalósítás értékelése.  Helyes testtartás. A megvilágítás szerepének felismerése tanulás közben.  A helyes táplálkozási és a higiénés szokások tudatosítása, alkalmazása a napi gyakorlatban.  Osztálytárs, fiatalabb és idősebb testvér, szülő, illetve más felnőtt testméreteinek mérése, az adatok összehasonlítása, relációk megfogalmazása.  Ismétlődő jelenségek (ritmusok) megfigyelése az ember életében, a test működésében. Példák gyűjtése. A mozgás hatásának megfigyelése a pulzusra és a légzésszámra.  Az érzékszervek védelmét biztosító szabályok, helyes szokások megismerése és gyakorlása, alkalmazása. | *Magyar nyelv és irodalom:* mondókák, versek, dalok a testrészekkel kapcsolatban.  *Ének-zene:* a ritmus szerepe a zenében.  *Matematika:* az előtte, utána, korábban, később megértése, használata; folyamat mozzanatainak időbeli elrendezése; időrendkezelése. |
| **Kulcsfogalmak/ fogalmak** | Idő, ritmus, érzékszerv, testrész. | | |

|  |  |  |
| --- | --- | --- |
| **Tematikai egység/ Fejlesztési cél** | **Mi van a teremben?** | **Órakeret 5 óra** |
| **Előzetes tudás** | Az osztályterem bútorzata és tárgyainak megnevezése. | |
| **A tematikai egység nevelési-fejlesztési céljai** | Az anyag, energia, információ; a felépítés és működés kapcsolata, illetve az állandóság és változás szempontjából kapcsolat keresése az anyagi tulajdonságok és a tárgyak felhasználása között. A felelős, körültekintő munkavégzés és viselkedés erősítése. Kapcsolat keresése az égés feltételei és a tűzoltás szabályai között. | |

|  |  |  |  |
| --- | --- | --- | --- |
| **Problémák, jelenségek, gyakorlati alkalmazások, ismeretek** | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások***:**  Milyen tárgyak vesznek körül bennünket? Hogyan függenek össze a tárgyak anyagi tulajdonságai a felhasználásuk módjával? Mely tárgyak jelentenek veszélyt tűz esetén? Hogyan lehet megelőzni a tűzeseteket? Mit lehet tenni tűz esetén?  *Ismeretek:*  Tárgyak (anyagok) tulajdonságai (átlátszóság, keménység, rugalmasság, érdesség-simaság, forma, szín). Mesterséges és természetes anyagok a környezetünkben található tárgyakban. Az égés folyamata (égési feltételek, égéstermékek, éghető és éghetetlen anyagok). Éghető anyagok a környeze-tünkben. A gyufa használata. Irinyi János mint a gyufa feltalálója. Tűzvédelem, a tűzoltás alapelvei, eszközei. | | A tanteremben található tárgyak csoportosítása különböző szempontok szerint (érzékszervekkel vizsgálható tulajdonságok, anyag, méret, felhasználás).  Természetes és mesterséges anyagok megkülönböztetése a környezet tárgyaiban.  Kapcsolat keresése az anyag tulajdonságai és felhasználása között egyszerű példák alapján.  A környezetben lévő tárgyak csoportosítása aszerint, hogy tűzveszélyes (gyúlékony), éghető vagy éghetetlen-e. Égés vizsgálatán keresztül az égés feltételeinek megállapítása. Kapcsolat keresése az égés feltételei és a tűzoltás módja között. Felkészülés vészhelyzetre. A fegyelmezett cselekvés fontosságának felismerése. A körültekintő munkavégzés fontosságának felismerése. A tűzoltók munkájának értékelése. | *Ének-zene:* tűzzel kapcsolatos dalok.  *Magyar nyelv és irodalom:* az anyagi tulajdonságokra használható jelzők, hasonlatok; mondókák, versek a tűzzel kapcsolatban. |
| **Kulcsfogalmak/ fogalmak** | Tűzvédelem, tűzoltás, égés, anyagi tulajdonság, felhasználás. | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Hóban, szélben, napsütésben** | | **Órakeret 7 óra** |
| **Előzetes tudás** | | Melegítés, hűtés, párolgás. Az időjárás-előrejelzésben alkalmazott néhány gyakori piktogram jelentése. | | |
| **A tematikai egység nevelési-fejlesztési céljai** | | A felépítés és működés szempontjából az időjárás jellemzői és az évszakok kapcsolatának felismertetése. Az ember megismerése és egészsége szempontjából az évszakokhoz kötődő helyes táplálkozási szokások, az egészségvédelem jelentőségének megértetése. A környezet és fenntarthatóság szempontjából kapcsolat felismertetése a növények állapota és az állati viselkedés, valamint a környezeti változások között.  Annak felismertetése, hogy az időjárás befolyásolja az ember és más élőlények állapotát is. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások***:**  Hogyan határozza meg öltözködésünket az időjárás?  Hogyan viselkednek a növények és az állatok különböző időjárási körülmények között?  Hogyan védjük testünket a hideg, a meleg, a szél és a csapadék ellen?  Mi jellemzi táplálkozásunkat a különböző évszakokban?  *Ismeretek:*  Évszakok és jellemző időjárásuk. Az időjárás tényezői. A Celsius-skála, hőmérséklet. A csapadék formái (eső, köd, hó). Az évszaknak megfelelő helyes öltözködés.  Példák a növények fényviszonyokhoz, az állatok változó hőmérsékleti viszonyokhoz történő alkalmazkodására.  Az egészséges táplálkozás jellemzői a különböző évszakokban. A folyadékfogyasztás szerepe.  Az élőlények energiaszükséglete és életmódja közötti kapcsolat. | | | Időjárási napló készítése.  Az időjárás élőlényekre gyakorolt hatásának megfigyelése, konkrét példák gyűjtése. A víz halmazállapotai és a csapadékformák összekapcsolása.  Napi és éves ritmus megfigyelése a növény- és állatvilágban, a tapasztalatok rögzítése rajzzal vagy írásban.  Évszakokhoz kötődő étrendek összeállítása. A nyári megnövekedett folyadékigény magyarázata. A réteges öltözködés szerepének megértése.  Öltözködési tanácsok adása időjárás-előrejelzés értelmezése alapján. | *Technika, életvitel és gyakorlat:* öltözködés, időjárás, egészséges táplálkozás. |
| **Kulcsfogalmak/ fogalmak** | Időjárás, évszakos változás, egészségvédelem. | | | |

|  |  |  |  |  |  |  |
| --- | --- | --- | --- | --- | --- | --- |
| **Tematikai egység/ Fejlesztési cél** | | **Élőlények közösségei** | | | **Órakeret 7 óra** | |
| **Előzetes tudás** | | Növény, állat. | | | | |
| **A tematikai egység nevelési-fejlesztési céljai** | | A rendszerek, illetve a felépítés és működés szempontjából az életközösségek kapcsolatainak megismerése.  Annak felismerése, hogy az egyes fajok környezeti igényei eltérőek.  A mesterséges és természetes életközösségek összehasonlítása.  Az élőlények óvásának felismerése. | | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | | |
| ***Problémák, jelenségek, gyakorlati alkalmazások:***  Mi a hasonlóság és a különbség a mesebeli állatok, és a valóságos állatok tulajdonságai között?  Tarthatnánk - e oroszlánt hobbiállatként?  Miért van szükség állatkertekre?  ***Ismeretek:***  Életközösség: mesterséges és természetes életközösség.  Az egyes állat és növényfajok igényei.  Élőhely.  Veszélyeztetett fajok.  Az állatkertek legfontosabb feladata (az állatok megismertetése, kutatás, megőrzés). | | | Egy, az iskola környezetében található jellegzetes életközösség megfigyelése, jellemzése.  Természetes életközösség megfigyelése, állapotának leírása, a változások követése, bemutatása és megbeszélése.  Mesterséges és természetes életközösség összehasonlítása (sokféleség, változatosság, mintázatok alapján).  Az életközösségek összetettségének felismerése.  Annak magyarázata, miért nehéz az állatok megfelelő állatkerti tartása. Az állat-és növénykertek környezetmegőrző jelentőségének felismerése.  Az élővilág sokféleségének tisztelete. | Magyar nyelv és irodalom: versek, mesék, mondókák növényekről, állatokról.  Ének-zene: állatokkal kapcsolatos dalok, zeneművek.  Vizuális kultúra: állat és növény ábrázolások, életképek. | | |
| **Kulcsfogalmak/ fogalmak** | Életfeltétel, környezeti igény, sokféleség, életközösség. | | | | |

***A továbbhaladás feltételei 1.osztály:***

***A tanuló tudjon tájékozódni az iskolában és környékén. Ismerje lakóhelye főbb jellegzetességeit***

***A tanuló legyen képes tanítói irányítással a követlen környezet élettelen alkotóelemeit, élőlényeit az érzékelhető tulajdonságok a részekből való összetettség, a rész-egész viszony alapján megfigyelni; a közvetlenül érzékelhető természeti jelenségek, változások (pl.: időjárási jelenségek, az évszakok változása) és az élőlények életjelenségeit megfigyelni, összehasonlítani.***

***Használja helyesen a napszakok nevét. Sorolja fel az évszakokat és a hónapokat helyes sorrendben. Az évszakos és napszakos változások felismerése és kapcsolása az életmódbeli szokásokhoz.***

***Nevezze meg a tanult élőlényeket, azok fő testrészeit, sorolja fel jellemző tulajdonságaikat, jegyeiket. Tájékozódjon jól saját testén. A fő testrészeket, érzékszerveket nevezze meg.***

**2. osztály**

|  |  |  |  |  |  |
| --- | --- | --- | --- | --- | --- |
| **Tematikai egység/ Fejlesztési cél** | | **Tájékozódás az iskolában és környékén** | | | **Órakeret 12 óra** |
| **Előzetes tudás** | | Természetes hosszmértékek és léptékek. | | | |
| **A tematikai egység nevelési-fejlesztési céljai** | | A környezet és fenntarthatóság szempontjából a felelős felhasználói magatartás megalapozása, erősítése. Az anyag, energia, információ szempontjából az energiatakarékos üzemeltetés jelentőségének felismertetése. Megbecsülés kialakítása az iskolai személyzet munkája iránt. Léptékek felismerése, becslés és mérés alkalmazása. | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | | |
| *Problémák, jelenségek, gyakorlati alkalmazások***:**  Hogyan jutunk el az iskolába? Mitől működik az épület?  *Ismeretek:*  Hosszmértékek. A fő világtájak megnevezése, elhelyezése. A földfelszín formakincsének elemei (hegy, völgy, domb, síkság, folyó, patak).  A helyi közlekedés.  Alaprajz, vázlatrajz.  Fűtőberendezések, világítás, szellőztetés, étkező-, raktár- és kiszolgálóhelyiségek szerepe az iskolában.  A fűtés lehetséges módjai. Energiaforrások a háztartásban.  A készülékek energiatakarékos üzemeltetésének módjai.  A közlekedés és az energiatakarékosság.  Az épületek karbantartásával, állagmegőrzésével kapcsolatos legfontosabb munkák az iskolában és otthon. | | | Alaprajz készítése az osztályteremről, vázlat az iskoláról. Útvonalrajzok készítése a lakhely és az iskola között. Egy-egy konkrét példa összehasonlítása. Becslés és mérés alkalmazása. Az iskola elhelyezése a településen belül és annak térképén. A környék földfelszíni formakincseinek megnevezése.  Az energiatakarékosság lehetséges megvalósítási módjainak keresése az iskolán belül.  Alaprajz készítése a lakásról, szobáról. Az iskola és a háztartás összehasonlítása (léptékkülönbség felismerése).  Előnyök és hátrányok mérlegelése annak mentén, érdemes-e az iskolába gépkocsival jönni.  Az állagmegőrzés, takarítás, karbantartás és a felelős használat jelentőségének felismerése. Kapcsolat felismerése a használat intenzitása, a kopás, állagromlás és a karbantartási feladatok szükségessége, gyakorisága között. | *Matematika:* halmazok, rész-egész viszony, becslés.  *Vizuális kultúra*: tájképek.  *Technika, életvitel és gyakorlat:* fűtés, háztartási munkák, közlekedés, energiatakarékosság. | | |
| **Kulcsfogalmak/ fogalmak** | Alaprajz, lépték, energiatakarékosság, felelősség. | | | | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Anyagok körülöttünk** | | **Órakeret 12 óra** |
| **Előzetes tudás** | | Anyagok megismert tulajdonságai. | | |
| **A tematikai egység nevelési-fejlesztési céljai** | | Az állandóság és változás szempontjából a halmazállapot-változások értelmezése, a tömeg- és űrmértékek használata. A felépítés és működés kapcsolatában a víz mint oldószer alkalmazása. Ok-okozati kapcsolatok feltárása napi gyakorlataink és az anyagi átalakulások jellemzői között. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások***:**  Önthető-e a szén, a mák, a liszt? Csak a folyadékok önthetők? Miért mérik kilóra a krumplit, dekára a mákot, literre a tejet?  Miért tesznek a friss zúzódásra jeget? Miért esik jól nyáron a fagyi? Megrepesztheti-e a víz a sziklát?  *Ismeretek:*  Halmazállapotok: a légnemű anyagok (gázok) kitöltik a rendelkezésre álló teret; a folyadékok térfogata változatlan, de felveszik az edény alakját; a szilárd anyagok megtartják formájukat.  Az önthetőség nem jelenti önmagában azt, hogy egy anyag folyékony halmazállapotú.  Környezetünk legkeményebb anyagai a kristályok: ilyenek a drágakövek, a gyémánt.  Térfogat- és tömegmérés, mértékegységek (deciliter, liter, dekagramm, kilogramm).  A víz halmazállapot-változásai (olvadás, fagyás, párolgás, lecsapódás), ezek kapcsolata a hőmérséklet változásával.  Oldat. Vízben való oldhatóság.  A melegítés és hűtés a mindennapokban. | | | Különböző köznapi anyagok összehasonlítása halmazállapotuk szerint.  Köznapi folyadékok és szilárd anyagok tulajdonságainak vizsgálata tapintással, vizuálisan, szaglással, kézzel történő erőkifejtéssel stb.). A tapasztalatok megfogalmazása szóban.  A környezetünkben előforduló kristályos anyagok csoportosítása (például: kvarc – az üveget karcolja, kalcit – az üveget nem karcolja és körömmel sem karcolható, gipsz – körömmel karcolható). Példák keresése kristályokra (ásványok).  Annak magyarázata, miért praktikusabb a folyadékok térfogatát és a szilárd anyagok tömegét megadni. Tömeg- és űrmértékek leolvasása (élelmiszeripari termékekről, illetve mérőeszközökről), kapcsolat keresése a deciliter és liter, illetve a gramm/dekagramm, valamint a dekagramm/kilogramm között.  Kapcsolat keresése a víz halmazállapot-változásai és köznapi alkalmazásai között (például hűtés jégkockával, melegítés gőzzel).  Tömeg- és térfogatmérés víz fagyasztása és olvadása során.  Példák keresése a víz halmazállapot-változásaira a háztartásban és a természetben.  Különböző anyagok viselkedésének megfigyelése vízben. Oldatok készítése. Az anyagok csoportosítása vízben való oldhatóság szerint. A meleg és hideg vízben való oldódás összehasonlítása.  Folyadékok és a levegő hőmérsékletének mérése. | *Magyar nyelv és irodalom:* a víz mint versek, mesék témája; hasonlatok, metaforák, szólásmondások a gőzzel, a vízzel és a jéggel kapcsolatban.  *Vizuális kultúra:* a víz megjelenése különböző műalkotásokban. |
| **Kulcsfogalmak/ fogalmak** | Halmazállapot, halmazállapot-változás, térfogatmérés, tömegmérés, oldódás. | | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Mi kerül az asztalra?** | | **Órakeret 11 óra** |
| **Előzetes tudás** | | Napszakok, táplálkozás. | | |
| **A tematikai egység nevelési-fejlesztési céljai** | | Az ember megismerése és egészsége szempontjából az egészségtudatos táplálkozási szokások kialakítása, minőségi és mennyiségi szempontok figyelembe vételével. Az élelmiszer-higiénia jelentőségének felismerése. Törekvés kialakítása az egészség megőrzésére. Annak felismerése, hogy számos szokásnak biológiai alapja, magyarázata van. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások***:**  Miért leszünk éhesek? Miért fontos a rendszeres étkezés? Milyen élelmiszerekből érdemes csak mértékkel fogyasztani?  Mit érdemes csomagolni egy egész napos kirándulásra?  Mit kezdhetünk a maradék étellel?  *Ismeretek:*  Az éhség mint a szervezet jelzése: energiára, tápanyagra van szükségünk.  A leggyakoribb élelmiszerek energiatartalma (alacsony, magas), a tápanyagok fajtái (fehérje, zsír, szénhidrát). Táplálékpiramis.  Az ideális testsúly jelentősége: elhízás, alultápláltság veszélyei, példa hiánybetegségre: a skorbut.  Szent-Györgyi Albert úttörő szerepe a C-vitamin előállításában.  Az étkezések típusai, a helyes táplálkozás, a terített asztal, az evőeszközök használata, a folyadékbevitel, a kézmosás és az ülve étkezés, az alapos rágás és az étkezés utáni fogmosás szerepe.  Az emésztéshez nyugalomra van szüksége a szervezetnek. A víz a legegészségesebb italunk, mely a szervezet számára nélkülözhetetlen.  Alapvető konyhai műveletek: aprítás, melegítés, hűtés, fagyasztás, szárítás, forralás. A konyhai higiénés szabályok.  A maradék étellel kapcsolatos higiénés szabályok.  Az ételmérgezés okai és következményei. | | | A rendszeres, nyugodt táplálkozás szerepének felismerése.  Élelmiszerfajták csoportosítása energiatartalmuk (magas, alacsony), illetve tápanyagtartalmuk alapján.  Példákon keresztül a helyes és helytelen étrend, az egészséges és egészségtelen ételek, italok felismerése, csoportosítása. A táplálkozás, az életmód és az ideális testsúly elérése/megtartása közötti kapcsolat felismerése.  Az étkezéssel kapcsolatos szokások gyűjtése, elemzése.  Az étkezéssel kapcsolatos szokások (például nyugodt környezet, folyadékfogyasztás, levesek) biológiai hátterének felismerése.  A helyes étkezési szokások megismerése, betartása, gyakorlása.  A gyorsétkezés előnyeinek és hátrányainak összegyűjtése, mérlegelése.  Egy hagyományos helyi étel elkészítésén keresztül a főzési folyamat lépéseinek értelmezése.  Az ételek tárolásával kapcsolatos alapvető szabályok megismerése és betartása.  Ételek csoportosítása aszerint, hogy mennyire romlandóak.  Javaslat készítése: mit vigyünk magunkkal hosszabb utazásra, rövidebb kirándulásra télen, nyáron stb.  Az ételmérgezés tüneteinek felismerése, a veszélyeinek megértése. | *Vizuális kultúra:* csendéletek gyümölcsökkel, ételekkel.  *Ének-zene:* az étkezéssel kapcsolatok dalok.  *Technika, életvitel és gyakorlat:* a főzés, illetve ételkészítés; az élelmiszerek, ételek tárolása; egészséges táplálkozás, étrend. |
| **Kulcsfogalmak/ fogalmak** | Egészségtudatos magatartás, élelmiszer-higiéné, táplálkozási piramis, étkezési szabály. | | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | **Élőlények közösségei** | | | **Órakeret 14** óra |
| **Előzetes tudás** | Növény, állat. | | | |
| **A tematikai egység nevelési-fejlesztési céljai** | A rendszerek, illetve a felépítés és működés szempontjából az életközösségek kapcsolatának megismerése.  Annak felismerése, hogy az egyes fajok környezeti igényei eltérőek. A mesterséges és természetes életközösségek összehasonlítása. A természetvédelem jelentőségének felismerése. | | | |
| **Problémák, jelenségek, gyakorlati alkalmazások, ismeretek** | | **Fejlesztési követelmények** | **Kapcsolódási pontok** | |
| ***Problémák, jelenségek, gyakorlati alkalmazások***:  Élhetne-e róka a kertben?  Mi a különbség a vadon élő és az ember által gondozott állatok életmódja között?  ***Ismeretek:***  Életjelenségek, életfeltételek.  Egy választott élőlény leírása testfelépítés, életmód, környezetének kölcsönhatása alapján.  Táplálkozási kölcsönhatások: ragadozás, növényevés. Összefüggés az élőlények energiaszükséglete, és életmódja között.  Veszélyeztetett fajok. | | Összefüggések megértetése az életjelenségek és életfeltételek között.  Az életközösség növényei és állatai közötti jellegzetes kapcsolatok felismerése.  Egymásrautaltságuk bizonyítása egyszerű táplálkozási kapcsolatok összeállításával.  Állatok csoportosítása (ragadozó, növényevő, mindenevő).  Egyed, csoport, életközösség megkülönböztetése konkrét esetekben.  A természetvédelem jelentőségének felismerése. Az élővilág sokféleségének tisztelete. | Magyar nyelv és irodalom: versek, mesék, mondókák egyes állatfajokkal kapcsolatban.  Ének-zene: állatokról szóló dalok, zeneművek.  Vizuális kultúra: életközösségek ábrázolása. | |

***A továbbhaladás feltételei 2.osztály:***

**A tanuló tudjon tájékozódni az iskolában és környékén. Ismerje lakóhelye főbb jellegzetességeit. Ismertessen egyet a település hagyományai közül. Tudja útba igazítani az idegent lakóhelyén. A tanuló legyen képes tanítói irányítással a követlen környezet élettelen alkotóelemeit, élőlényeit az érzékelhető tulajdonságok a részekből való összetettség, a rész-egész viszony alapján megfigyelni; a közvetlenül érzékelhető természeti jelenségek, változások (pl.: időjárási jelenségek, az évszakok változása) és az élőlények életjelenségeit megfigyelni, összehasonlítani.**

**Megfigyeléseiről, tapasztalatairól tudjon szóban beszámolni tanító kérdések alapján. Tapasztalatait rögzítse tanítói segítséggel. Ismerje fel a valóságban megtapasztaltakat rajzról ,képről. Tudja a használati tárgyakat és a gyakori, közvetlen környezetében előforduló anyagokat csoportosítani tulajdonságaik szerint. Ismerje fel az anyagok tulajdonságai és felhasználásuk közötti összefüggést.**

**Tudjon különbséget tenni mesterséges és természetes anyagok között. Legyen képes felismerni az anyagok halmazállapotát. Legyen képes méréseket végezni, használja helyesen a választott mérőeszközöket a tanult mértékegységeket. A mérési eredményeket fogalmazza meg helyesen és rögzítse.**

**Használja helyesen a napszakok nevét. Sorolja fel az évszakokat és a hónapokat helyes sorrendben. Nevezze meg az időjárás elemeit, az évszakok jellemző időjárási jelenségeit, értelmezze az ezzel kapcsolatos piktogramokat, az időjáráshoz kapcsolódó szokásokat. Nevezze meg a tanult élőlényeket, azok fő testrészeit, sorolja fel jellemző tulajdonságaikat, jegyeiket. Tájékozódjon jól saját testén. A fő testrészeket, érzékszerveket nevezze meg. Ismerje az egészséges életmód alapvető elemeit és igyekezzen ezeket alkalmazn*i is.***

***Ismerje a mentők, tűzoltók, rendőrség telefonszámát, értesítésük módját.***

**3–4. évfolyam**

Ebben a képzési szakaszban – az életkori sajátosságokhoz illeszkedve – tágul a megismerendő környezet: az iskola világából kitekintünk a felnőttek világa felé, miközben a szűkebb környezetből a tágabb környezetbe lépünk. Ennek kapcsán egy-egy jelenséggel kapcsolatos múltbeli elképzelések és modern magyarázatok, régi és mai alkalmazások vizsgálatára és értelmezésére is alkalom nyílik.

A 3–4. évfolyamon az egyszerűbb vizsgálatok mellett egyre nagyobb szerepet kapnak a módszeresebb megfigyelések. A rácsodálkozástól a tapasztalatok mind szabatosabb megfogalmazásáig jutunk el: innen vezet majd az út azok rögzítéséig, rendszerezéséig és a természethez intézett kérdéseknek megfelelő kísérletek megtervezéséig a magasabb évfolyamokban. Mindez megalapozza az igényt az információkeresésre, az önálló munkavégzésre.

Az emberi test működésével kapcsolatban a leíró megfigyelésen túllépve egyre fontosabbá válik az ok-okozati összefüggések feltárása. Emellett a divattal, szokásokkal kapcsolatos kritikus állásfoglalás, a tudás alkalmazásának igénye, az érvek és ellenrévek keresése és összevetése is fontos szerepet kap. Mindez a természettudományos műveltség megalapozásához elengedhetetlen.

Az élő és élettelen természeti jelenségek rendszerbe foglalásán, a kölcsönhatások feltárásán keresztül a megértés igényére helyezünk hangsúlyt. Kiemelt szerepet kap a környezettudatosság, illetve az ember és a természet harmonikus együttélési módjainak tisztelete, ilyen megoldások értékelése és keresése.

Az egyes foglalkozások, szakmák megismerésén keresztül azok tisztelete, a munka értékének megbecsülése, a kezdeményezőkészség és a segítő magatartás (önkéntesség) fejlesztése jelenik meg kiemelt nevelési célként.

A visszatérő témák lehetőséget adnak az ismeretek elmélyítésére, miközben a tanulók megtapasztalhatják, hogy a már elsajátított ismeretek, készségek, a már megszerzett tudás (legyen az még egyelőre bármilyen töredékes vagy esetleges is) hasznosíthatók az újabb ismeretek megszerzésekor. A közvetlen környezetben, a mindennapi életben megtapasztalható jelenségekből kiinduló, a problémák megértését célzó tanulás a természettudományos gondolkodás fejlődése mellett segíti az egyéni tanulási stílus kialakítását is. Ezzel alapozzuk meg az igényt a tudás folyamatos bővítésére, a tudomány fejlődésének követésére, a környezeti jelenségek megfigyelésére, a magyarázatok megtalálására.

Az önálló és kritikus információszerzés a természettudományos műveltség megalapozásának kulcseleme, de jelentős szerepe van a szociális és állampolgári kompetencia fejlesztésében, illetve az állampolgárságra, demokráciára való nevelésben is. A megvalósítást változatos tevékenységek: projektmunka, az érveken, tényeken alapuló vita, a különböző kollaboratív feladatok, szerepjátékok stb. segíthetik. Érdemes az írott információk mellett a különböző multimédiás és infokommunikációs források adta lehetőségeket is kihasználni. Ez a korosztály a képi információkra különösen fogékony, és képek segítségével igen hatékonyan fejezi ki magát. Erre építve nemcsak a hatékony, önálló tanuláshoz, hanem az esztétikai-művészeti tudatosság fejlődéséhez is hozzájárulhatunk.

A tantárgyi tartalmak és az aktív, problémaalapú tanulás módszerének alkalmazása jelentős szerepet játszanak a testi-lelki egészség alakulásában, a fenntarthatóság és a környezettudatos szemlélet fejlesztésében, a hatékony, önálló tanulás különböző technikáinak megismerésében és gyakorlásában.

A lakóhely és az ország főbb nevezetességeinek megismerése és bemutatása, egy választott nemzeti park vagy tájvédelmi körzet megismerésének kapcsán fejlődik az azonosságtudat, valamint a hazához és a lakóhelyhez való kötődés, a tudománytörténeti elemek pedig a tudomány és technika fejlődésének felismerését, az egyes találmányoknak az emberiség fejlődésében betöltött szerepének értékelését segítik elő.

A jeles napokkal kapcsolatos szokásoknak a természet változásával való összekapcsolása hozzájárul annak megértéséhez, hogy hagyományaink segítenek a természettel való kapcsolat újrafelfedezésében, megélésében és egyúttal életünket is strukturálják.

A legtöbb tematikai egység 8 órára készült. A feldolgozás során azonban ezek az egységek két évfolyamra bontva is megvalósíthatóak.

A megismerési folyamat irányításában általában, de a terepi látogatások és az önálló munka során különösen is fontos a tanító facilitátori szerepe és a segítő értékelés formáinak az alkalmazása.

**3. osztály**

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | **Tájékozódás a tágabb a térben**  **(A lakóhely )** | | | **Órakeret 8** óra |
| **Előzetes tudás** | Fő világtájak, tájékozódás vázlatrajz alapján, saját település neve, környezete. | | | |
| **A tematikai egység nevelési-fejlesztési céljai** | A helyi azonosságtudat megalapozása, alakítása.  A lakókörnyezettel kapcsolatos pozitív attitűd megalapozása.  A közlekedéssel kapcsolatos tudás bővítése.  A térbeli tájékozódás fejlesztése, a térképhasználat előkészítése. | | | |
| **Problémák, jelenségek, gyakorlati alkalmazások, ismeretek** | | **Fejlesztési követelmények** | **Kapcsolódási pontok** | |
| ***Problémák, jelenségek, gyakorlati alkalmazások:***  Melyik országban megyében élek?  Hol helyezkedik el lakóhelyem Magyarország térképén?  Miért szeretek itt élni?  Mit tehetünk lakóhelyünk szépítéséért, környezetének védelméért?  ***Ismeretek:***  Alaprajz, nagyítás, kicsinyítés.  A földfelszín formakincsének  elemei (hegység, dombság, alföld, tó, folyam, folyó, patak, tenger).  A lakóhely természeti környezete.  Lakóhelyünk és lakókörnyezetünk néhány jellemző természeti és kulturális nevezetessége.  A lakóhely történetének néhány fontosabb eseménye.  Közlekedés, tömegközlekedés.  A vízi, szárazföldi és légi közlekedési eszközök. | | A felszínformák megfigyelése a lakókörnyezetben, filmen, képeken, kialakításuk terepasztalon.  A lakóhely felszínformái, és kialakításuk terepasztalon.  a fő világtájak megnevezése, és elhelyezése a térképvázlaton, térképen.  Tájékozódás a közvetlenkörnyezetben iránytű segítségével. A fő világtájak meghatározása.  Saját település elhelyezkedésének meghatározása hazánk térképén, bejelölése a térképvázlaton.  Közös bemutató készítése a lakóhely kulturális és természeti értékeiről.  A természeti és mesterséges fogalompár alkalmazása a lakóhely értékeinek leírásában. | Technika életvitel és gyakorlat: közlekedés, utazás, közlekedési eszközök.  Matematika: Síkbeli tájékozódás. Távolságok, nagyságrendek becslése, mérése.  Magyar nyelv és irodalom: A lakóhelyhez és környezetéhez kötődő irodalmi alkotások.  Ének-zene: A lakóhelyhez kötődő népdalok.  Vizuális kultúra: nemzeti szimbólumaink. | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Megtart, ha megtartod** | | **Órakeret 8 óra** |
| **Előzetes tudás** | | Növények, állatok, természetes és mesterséges környezet. | | |
| **A tematikai egység nevelési-fejlesztési céljai** | | A hagyományos életmód és a helyi tudás jelentőségének megláttatása a környezet és fenntarthatósághoz kötődően. A környezet- és természetvédelem szerepének felismertetése. Az ember-természet kapcsolat mint rendszer értelmezése konkrét példán keresztül. A tapasztalati tudás értékelése. A természeti ritmusok és ünnepeink, jeles napjaink közötti kapcsolatok felismertetése. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások:*  Milyen kapcsolat van az ünnepek és az évszakok között? (Pl. farsang, húsvét, pünkösd, karácsony.)  Mire jók a hagyományok?  Lehet-e tanulni egy iskolázatlan embertől?  Miért fontos a természetvédelem?  *Ismeretek:*  Jeles napok, ünnepek kapcsolata a természet változásaival.  A lakóhely hagyományai.  A gazdálkodó ember természeti és épített környezetének kölcsönhatása az ártéri fokgazdálkodás példáján.  Haszonállatok: mézelő méh, szürkemarha, mangalica, racka. Haszonnövények: alma, meggy, szőlő. Vadon élő állatok: kárász, csuka, nemes kócsag, fehér gólya. Gyógy- és fűszernövények: galagonya, szeder, menta.  A hagyományos házak anyagai (nád, sás, fűz, agyag, vályog), a települések mérete.  A folyószabályozás hatása és a vizek védelme. | | | Kalendárium készítése, jeles napok és természeti történések, népdalok, népköltések és versek, szépirodalmi részletek megjelenítésével.  Példák keresése arra, hogyan látták el az ártéri gazdálkodásból élők táplálékigényüket (növények, tenyésztett állatok, halászat, vadászat), hogyan készítették és tartósították ételeiket, milyen használati tárgyakat és milyen nyersanyagokból készítettek, hogyan ügyeltek arra, hogy a megújuló természet hosszú távon is biztosítsa igényeiket.  Egy-két anyag feldolgozásának kipróbálása (pl. agyag, fűzfavessző, gyógynövényszárítás).  Annak megértése, hogy a helyi sajátosságokra, problémákra a hagyományos tudás kínálja a legmegfelelőbb megoldásokat.  A körültekintő emberi beavatkozás jelentőségének felismerése. A vízvédelem szerepének belátása.  Az iskolához legközelebb eső nemzeti park vagy tájvédelmi körzet megismerése, értékmentő munkájának megértése.  A természetvédelem és a fenntarthatóság kapcsolatának felismerése. | *Magyar nyelv és irodalom:* többjelentésű szavak (a fok szó jelentései).  *Ének-zene:* népdalok.  *Vizuális kultúra:* népművészet.  *Erkölcstan:* a természet tisztelete, a hagyományok jelentősége.  *Matematika:* rész-egész kapcsolat.  *Technika, életvitel és gyakorlat:* a ház részei, építőanyagok, anyagok felhasználása, megmunkálása; élelmiszerek tartósítása. |
| **Kulcsfogalmak/ fogalmak** | Fenntarthatóság, fokgazdálkodás, természetvédelem, vizes élőhely, tapasztalati tudás, egyensúly. | | | |

|  |  |  |
| --- | --- | --- |
| **Tematikai egység/ Fejlesztési cél** | **Az a szép, akinek a szeme kék?** | **Órakeret6 óra** |
| **Előzetes tudás** | Testrészek, emberi tulajdonságok. | |
| **A tematikai egység nevelési-fejlesztési céljai** | Az ember megismerése és egészsége szempontjából az alkat, a külső és belső tulajdonságok különbözőségének elfogadtatása. Példákon keresztül az öröklődés szerepének a felismertetése. A toleráns és segítőkész magatartás megalapozása, erősítése. | |

|  |  |  |  |
| --- | --- | --- | --- |
| **Problémák, jelenségek, gyakorlati alkalmazások, ismeretek** | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások:*  Mitől látunk valakit szépnek? Csak a szupermodellek lehetnek szépek?  *Ismeretek:*  Emberábrázolás a művészetben. Szépségideálok.  Külső és belső tulajdonságok. Szerzett és öröklött tulajdonságok.  Az ápolt külső szebbé tesz: a testápolás módjai (tisztálkodás, haj, körmök, bőr, fogak ápolása). A divat és a testápolás kapcsolata.  Fogyatékkal élők, megváltozott munkaképesség. | | Példák, illusztrációk gyűjtése különböző korok, kultúrák szépségideáljaira. Annak felismerése, hogy nem minden szépségideál vagy divat hat előnyösen egészségünkre, egyes szokások pedig kifejezetten egészségkárosítóak (tűsarkú cipők, fűző stb.).  Az emberek közötti testi különbségek és hasonlóságok megfigyelése. Példák alapján az öröklött tulajdonság megértése, tulajdonságok csoportosítása.  A helyes és rendszeres testápolási szokások megismerése, gyakorlása. Annak felismerése, hogy a divat nem mindig az egészséges testápolási szokásokat közvetíti, gyakran felesleges vagy káros szokásokat is erőltethet.  Személyes tapasztat szerzése az érzékszervi és a mozgásszervi fogyatékkal élők életéről. Fogyatékkal élők elfogadása, segítése. | *Vizuális kultúra:* emberábrázolás a művészetben; portré és karikatúra.  *Magyar nyelv és irodalom:* a jellemzés; hasonlatok, metaforák a szépséggel kapcsolatban.  *Ének-zene:* gunyoros népdalok, amelyek egy-egy testi tulajdonságot karikíroznak.  *Technika, életvitel és gyakorlat:* a testápolás módjai, egészséges életmód. |
| **Kulcsfogalmak/ fogalmak** | Testalkat, testi adottságok, személyes higiéné, öröklődés. | | |

|  |  |  |  |  |  |  |
| --- | --- | --- | --- | --- | --- | --- |
| **Tematikai egység/ Fejlesztési cél** | | **Merre megy a hajó?** | | | **Órakeret 9 óra** | |
| **Előzetes tudás** | | Halmazállapot-változások, oldódás, kölcsönhatás. | | | | |
| **A tematikai egység nevelési-fejlesztési céljai** | | Az anyag, energia, információ szempontjából a mágnesség szerepének felismerése és kölcsönhatásként való értelmezése; hang- és fényjelenségek tanulmányozása. Az állandóság és változás megfigyelése saját vizsgálatok értelmezésén keresztül. A tudomány, technika, kultúra szempontjából az egyes jelenségek gyakorlati alkalmazásának megismerése. | | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | |
| *Problémák, jelenségek, gyakorlati alkalmazások:*  Hogyan talál vissza tavasszal a fecske az ősszel elhagyott fészkére?  Hogyan tájékozódtak a hajósok régen és most?  Miért színes a szivárvány?  Van-e hang a Holdon?  Miért lehet szomjan halni a tengeren?  Miért fagy be nehezen a tenger?  Miért úszik a jégtömb a vízen?  *Ismeretek:*  Tájékozódás csillagképek alapján.  A Göncölszekér legendája.  Tájékozódás iránytűvel: a Föld mágneses tere, a mágneses vonzás, taszítás.  Példák hang- és fényjelenségekre.  Keverékek és oldatok.  Megfordítható (fagyás-olvadás, oldódás-kristályosítás) és nem megfordítható folyamatok (égés).  Körfolyamat: a víz körforgalma a természetben.  Sós víz, édesvíz.  Az édesvízkészlet mennyisége a Földön a sós vízhez képest. | | | Példák keresése az állatok tájékozódására. A Göncölszekér csillagkép felismerése. Rajz készítése szabadon választott csillagképről, a csillagkép nevével kapcsolatos gyűjtőmunka végzése.  Vizsgálatok a mágnességgel kapcsolatban (vonzás, taszítás, a kölcsönösség felismerése). Az iránytű működésének értelmezése. Annak megértése, miért jelentett az iránytű feltalálása hatalmas segítséget a hajósoknak.  Konkrét jelenségek (rezgő húrok, megütött vizespohár, rezgő vonalzó stb.) vizsgálatán keresztül annak megtapasztalása, hogy a hangot a levegő rezgésén keresztül érzékeljük. Fénytörés és -szóródás vizsgálatán keresztül annak felismerése, hogy a fehér fény különböző színek keveréke.  Példák gyűjtése környezetünkből keverékekre és oldatokra. A sós víz fagyásának vizsgálatán keresztül annak meglátása, miért fagy be nehezebben a tenger, mint az édesvíz.  A vízkörforgalom egyes lépésein keresztül a már ismert fizikai változások (párolgás, lecsapódás) bemutatása, az ellentétes irányú folyamatok felismerése. A víztakarékosság, az édesvíz-készlet védelme fontosságának felismerése. | *Vizuális kultúra:* képek vízről, tengerről, hajókról.  *Magyar nyelv és irodalom:* a hajózás mint téma, a csillagképekhez kötődő mítoszok, mondák, legendák.  *Ének-zene:* a hangszerek hangja, hangmagasság; a hajózáshoz kötődő dalok.  *Matematika:* Tájékozódás a külső világ tárgyai szerint; a tájékozódást segítő viszonyok megismerése.  Számok, nagy számok, mértékegységek. | |
| **Kulcsfogalmak/ fogalmak** | Tájékozódás, kölcsönhatás, vízkörforgalom. | | | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Egészség és betegség** | | **Órakeret 10 óra** |
| **Előzetes tudás** | | Testrészek, egészséges táplálkozás elemei, hőmérséklet. | | |
| **A tematikai egység nevelési-fejlesztési céljai** | | Az ember megismerése és egészsége, illetve a felépítés és működés kapcsolata szempontjából a betegségtünetek felismerésének képessége és a kezdeményezőkészség fejlesztése, az egészségtudatos életmód kialakítása és gyakorlása. A felelősségtudat erősítése. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások:*  Miért betegszünk meg? Hogyan kerülhetjük el a betegségeket?  Milyen jelei lehetnek annak, hogy betegek vagyunk?  Mitől függ a gyógyulás?  Mi a teendő baleset esetén?  *Ismeretek:*  Az egészséges életmód (táplálkozás, aktív és passzív pihenés, öltözködés, személyes higiéné, rendszeres testmozgás, lelki egészség).  A betegség (nátha, influenza, bárányhimlő) tünetei.  A testhőmérséklet, láz mérése.  A betegség okai: fertőzés, örökletes betegség, életmód.  A gyógyítás. A körzeti orvos és a kórház feladatai. A gyógyszertár. A védőoltások szerepe.  Baleset: megelőzés, segélykérés, a mentők értesítése. A mentők munkája. | | | Az egészségünket károsító és védő szokások csoportosítása. Példák gyűjtése az aktív és passzív pihenésre.  A betegségtünetek felismerésének gyakorlása esettanulmányokon keresztül.  A fertőzés megelőzési módjainak gyakorlása.  A gyógyítók munkájának elismerése, tisztelete. Az egyes egészségügyi intézmények használatának megismerése.  A megelőzés szerepének felismerése. A mentők munkájának értékelése, tisztelete. Teendők, segítségkérés módjainak megismerése baleset esetén. | *Testnevelés és sport:* a rendszeres testmozgás szerepe, stresszoldás.  *Magyar nyelv és irodalom:* hasonlatok, szólásmondások, közmondások, mesék (az egészséggel és betegséggel kapcsolatban).  *Technika, életvitel és gyakorlat:* a betegség tünetei, teendők betegség esetén. |
| **Kulcsfogalmak/ fogalmak** | Egészségmagatartás, betegség, gyógyítás, baleset, fogyaték. | | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | **A mezőn** | | **Órakeret 8** óra | |
| **Előzetes tudás** | Életfeltételek, tápanyagok, táplálék, évszakok. | | | |
| **A tematikai egység nevelési-fejlesztési céljai** | A felépítés és működés kapcsolatában az élőlények csoportosítása, a haszonnövények fogyasztható részeinek megnevezése. | | | |
| **Problémák, jelenségek, gyakorlati alkalmazások, ismeretek** | | **Fejlesztési követelmények** | | **Kapcsolódási pontok** |
| ***Problémák, jelenségek, gyakorlati alkalmazások:***  Milyen növények és állatok élnek a mezőn?  Hogyan kerül a kenyér az asztalra?  ***Ismeretek:***  A mező (szántóföld -rét - legelő).  Néhány jellemző vadon élő és termesztett növény felismerése, hasznosítása .  Hazai vadon élő állatok (rókalepke, kárász, csuka, mezei pocok, mezei nyúl, fácán,).  Szaporodás: pete, tojás, elevenszülő.  Kenyérsütés: búza, liszt, és kenyér példáján a nyersanyag, termék, késztermék fogalma, a rostálás, szitálás, az őrlés, a kelesztés és a dagasztás folyamata.  Az üzletekben kapható kenyerek és adalékok szerepe. Kenyérsütés házilag. Kapcsolódás az új kenyér ünnepéhez, a kenyérrel kapcsolatos hagyományok. | | Az élővilág szerveződési szintjeinek felismerése. A megfigyelt élőlények csoportosítása: növények, állatok (ízeltlábúak, halak, madarak, emlősök).  Néhány jellegzetes állatnyom tanulmányozása, lerajzolása.  Életnyomok gyűjtése a terepi látogatás során. Állatnyomok megismerése.  Az emberi beavatkozás hatásának felismertetése, az ember természet átalakító tevékenységének következményei.    Példák gyűjtése kenyérfajtákra, összehasonlításuk különböző szempontok szerint. A kenyérsütés példáján a természet tiszteletének felismerése a hagyományos életmód egyszerű cselekvéseiben. | | Magyar nyelv és irodalom: a kenyérrel kapcsolatos mesék, szólások, közmondások.  Vizuális kultúra: életközösség megjelenítése.  Ének-zene: az élőlényekkel, a kenyérsütéssel kapcsolatos dalok.  Technika, életvitel és gyakorlat: gyártási folyamat; alapanyag, nyersanyag, késztermék. |

***A fejlesztés várt eredménye a 3. évfolyam végén:***

**Az egészséges életmód alapvető elemeinek alkalmazása az egészségmegőrzés és az egészséges fejlődés érdekében, a betegségek elkerülésére**.

**Az életkornak megfelelően a helyzethez illő felelős viselkedés segítségnyújtást igénylő helyzetekben.**

**Képesség adott szempontú megfigyelések végzésére a természetben, természeti jelenségek egyszerű kísérleti tanulmányozására.**

**A fenntartható életmód jelentőségének magyarázata konkrét példákkal. A hagyományok szerepének értelmezése a természeti környezettel való harmonikus kapcsolat kialakításában, illetve felépítésében.**

**Az élőlények szerveződési szintjeinek és az életközösségek kapcsolatainak bemutatása. Az élőlények csoportosítása tetszőleges és adott szempontsor szerint.**

**Egy természetes életközösség bemutatása.**

**Egy konkrét gyártási folyamat kapcsán a technológiai folyamat értelmezése, az ezzel kapcsolatos felelős fogyasztói magatartás ismerete.**

**A lakóhely elhelyezkedése Magyarország térképén, néhány jelentős kulturális és természeti értékének és hagyományának ismerete.**

**Informatikai és kommunikációs eszközök irányított használata az információkeresésben, és a problémák megoldásában.**

**4. osztály**

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Mennyi időnk van?** | | **Órakeret 9 óra** |
| **Előzetes tudás** | | Idő, napszakok, évszakok. | | |
| **A tematikai egység nevelési-fejlesztési céljai** | | Az anyag, energia, információ, a rendszerek, illetve az állandóság és változás szemszögéből az idő fogalmának megértése, az időegységek alkalmazásának fejlesztése, az időfogalom mélyítése. A felépítés és működés, illetve a környezet és fenntarthatóság szempontjából a Föld, a Nap és a Hold kapcsolatának felismertetése. A tudomány és technika fejlődésének felismertetése példák alapján, a találmányok jelentőségének meglátása a távcső példáján. | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** |
| *Problémák, jelenségek, gyakorlati alkalmazások:*  Miért épp 24 órából áll egy nap? Hogyan mérték az időt régen, és hogyan mérhetjük most?  *Ismeretek:*  Az idő mérése, az időmérés alkalmi és szabványegységei.  Az idő kifejezése a mindennapi kommunikációban.  Emberi életszakaszok.  Születés és halál.  A Föld mozgásai.  Föld, Nap, Hold, holdfázisok képének megismerése.  A távcső mint a távoli objektumok megfigyelésének eszköze. | | | Időmérő eszköz készítése, kalibrálása. Napóra megfigyelése. Időmérő eszközök csoportosítása (pontosság, használhatóság, esztétikum szerint). Az idő múlása jeleinek felismerése, szóbeli leírása az emberi egyedfejlődés egyes szakaszaiban. A születéssel, gyermekvárással, az elmúlással kapcsolatos gyermeki elképzelések megbeszélése. A Föld mozgásáról (forgás, Nap körüli keringés) elképzelés kialakítása modell alapján. Annak felismerése, hogy a Földön nem mindenütt egyszerre van nappal, illetve éjszaka. Az időzónák megsejtése. Kapcsolat keresése a naptár elemei és a Föld mozgásai között. Képek keresése, közös bemutató készítése: az égitestek szépségének meglátása. Az egyes holdfázisok rajzolása, elhelyezése a naptárban, a ciklikus ritmus felismerése. Annak megsejtése, hogy a különböző időszámítási módszerek miatt eltérések adódhatnak. A távcső működé-sének vizsgálata. Annak megértése konkrét példák alapján, miért jelentett a távcső felfedezése hatalmas mérföldkövet a tudomány fejlődésében. | *Magyar nyelv és irodalom:* hasonlatok, metaforák, szólásmondások (az idővel kapcsolatban).  *Vizuális kultúra:* az idő képi ábrázolása, az égitestek képi ábrázolása.  *Ének-zene:* ütem, ritmus, metronóm.  *Matematika:* folyamat mozzanatainak időbeli elrendezése; időrend kezelése. |
| **Kulcsfogalmak/ fogalmak** | Időmérés, égitest, naptár. | | | |

|  |  |  |  |  |  |  |
| --- | --- | --- | --- | --- | --- | --- |
| **Tematikai egység/ Fejlesztési cél** | | **Miért érdemes takarékoskodni?** | | | **Órakeret 9 óra** | |
| **Előzetes tudás** | | Hőmérséklet, az anyagok tulajdonságai. | | | | |
| **A tematikai egység nevelési-fejlesztési céljai** | | Az anyag, energia, információ szempontjából az energiatakarékos magatartás erősítése. A papírgyártás megismerésén keresztül az ipari folyamat főbb lépéseinek megértése, a tudatos fogyasztói magatartás kialakítása, a szelektív gyűjtés fontosságának felismertetése. A múzeumok munkájának értékelése. | | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | |
| *Problémák, jelenségek, gyakorlati alkalmazások*:  Fogyasztanak-e áramot az elektromos berendezések, ha készenléti üzemmódban vannak?  Mi a különbség a hagyományos és az energiatakarékos izzók között?  Mire jó a papír? Készíthetünk-e otthon is papírt?  *Ismeretek:*  A hőátadás.  A háztartási gépek, eszközök és készülékek energiatakarékossága. Az elektromos készülékek üzemeltetése a hőtermelés miatt veszteséggel is jár.  A megújuló és nem megújuló energiaforrások.  A papír szerepe mindennapi életünkben.  A papírgyártás: az ipari gyártás vázlata (a termék előállítása: nyersanyag, termék, késztermék, hulladék; a papírgyártás vízigényes folyamat).  Használati tárgyak és alkotások újrahasznosított papírból.  A papír mint csomagolóanyag. Egyéb csomagolóanyagok.  Példák a papír, műanyag, fém újrahasznosítására. | | | Megfigyelések, vizsgálatok a hő terjedésével kapcsolatosan.  A megújuló és nem megújuló energiaforrások megkülönböztetése konkrét példák alapján.  Különböző papírfajták vizsgálata megadott szempontok alapján. Példák gyűjtése a papír felhasználására. A gyűjtött példák alapján az egy hét alatt felhasznált papír mennyiségének mérése.  Ismerkedés a papír történetével, merített papír készítése. A papírgyártás és papírkészítés példáján a házi és ipari előállítás különbségeinek megfigyelése.  A szelektív gyűjtés és a tudatos fogyasztói magatartás szerepének felismerése az újrahasznosítás kapcsán, az újrahasznosításra gyűjtött példák alapján.  Az egyes csomagolóanyagok összehasonlítása különböző szempontok szerint (esztétikus, gazdaságos, környezetkímélő, energiatakarékos, újrahasznosítható, eldobó, pazarló).  Múzeumlátogatás után a szerzett tapasztalatokról beszámoló szóbeli vagy írásbeli vagy rajzos formában előre megadott vagy választott szempont alapján. | *Vizuális kultúra:* műveletek különféle papírfajtákkal (ragasztás, kasírozás, kollázs), papírmasé.  *Technika, életvitel és gyakorlat:* gyártási folyamatok.  *Erkölcstan:* az egyéni felelősség kérdése.  *Matematika:* halmazok. | |
| **Kulcsfogalmak/ fogalmak** | Papírgyártás, újrahasznosítás, energiaforrás, energiatakarékosság. | | | | |

|  |  |  |  |  |  |  |
| --- | --- | --- | --- | --- | --- | --- |
| **Tematikai egység/ Fejlesztési cél** | | **Önismeret és viselkedés** | | | **Órakeret 8 óra** | |
| **Előzetes tudás** | |  | | | | |
| **A tematikai egység nevelési-fejlesztési céljai** | | Az önismeret és az önreflexió fejlesztése a viselkedési helyzetek tanulmányozásán keresztül. Az ember megismerése és egészsége szempontjából az emberi magatartásformák megfigyelése, hasonlóságok és különbségek keresése az állati kommunikációval. A kapcsolatok és a közösség jelentőségének felismertetése az ember életében. | | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | |
| *Problémák, jelenségek, gyakorlati alkalmazások*:  Igaz-e, hogy „ugatós kutya nem harap”?  Van-e hasonlóság az emberi és az állati viselkedés között?  Hogyan „olvashatunk” mások jelzéseiből?  Hogyan kerülhetjük el a sértődéseket, veszekedéseket?  Hogyan őrizhetjük meg barátságainkat?  *Ismeretek*:  Kommunikáció az állatvilágban: a kutya tájékozódása, területvédő és behódoló magatartása.  Az emberi kommunikáció: beszéd, testbeszéd.  Mosoly, fintor, bólintás, hunyorítás, testtartás szerepe.  Magatartásformák, szabályok, viselkedési normák különböző élethelyzetekben. Példák a helytelen és helyes viselkedésre.  Együttélés a családban.  Baráti kapcsolatok, iskolai közösségek. | | | A kutya magatartásán keresztül példák vizsgálata az állati kommunikációra. Hasonlóságok és különbségek keresése az állati és emberi kommunikáció között.  Filmrészletek, fotók segítségével az emberi kommunikáció elemeinek vizsgálata, a mimika és a testtartás szerepének elemzése egy-egy példán. Szerepjáték során a megállapítások kipróbálása, ellenőrzése.  Emberi magatartásformák megfigyelése különböző helyzetekben. Helyzetgyakorlatok elemzése. Példák csoportosítása (helyes és helytelen viselkedés), érvek és indokok keresése.  Az együttélés alapvető szabályainak megbeszélése. | *Magyar nyelv és irodalom:* szólások, közmondások, metaforák (az ember és az állatok viselkedésével kapcsolatban).  *Vizuális kultúra:* arckifejezések, testbeszéd megjelenítése művészeti alkotásokon.  *Ének-zene:* emberi konfliktusok megjelenése dalokban.  *Matematika:* hasonlóságok és különbségek.  *Erkölcstan:*emberi kapcsolatok, közösség, a helyes magatartás. | |
| **Kulcsfogalmak/ fogalmak** | Kommunikáció, metakommunikáció, együttélés. | | | | |

|  |  |  |  |  |  |
| --- | --- | --- | --- | --- | --- |
| **Tematikai egység/ Fejlesztési cél** | | **Vágtat, mint a paripa** | | | **Órakeret 8 óra** |
| **Előzetes tudás** | | Testrészek. | | | |
| **A tematikai egység nevelési-fejlesztési céljai** | | A mozgásjelenségek tanulmányozása során az állandóság és változás és kapcsolatuk felismertetése. Az ember megismerése és egészsége szempontjából a mozgás szerepének felismertetése az egészségmegőrzésben, a mozgásszervrendszer működésének alapvető megértetése. A felépítés és működés kapcsolatának beláttatása a ló testfelépítésének és mozgásának példáján. | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | |
| *Problémák, jelenségek, gyakorlati alkalmazások*:  Miért vágtat sebesen a paripa?  Kiből lesz jó rövidtávfutó? És jó hosszútávfutó?  Hogyan fejleszthetjük mozgásunkat?  *Ismeretek:*  A mozgásfajták megkülönböztetése (egyenletes és gyorsuló mozgás, ütközés).  A csontok, izmok, ízületek szerepe: hajlékonyság, erő, rugalmasság, gyorsaság, ügyesség.  Az edzés és a bemelegítés. A testalkatnak, testi adottságoknak megfelelő mozgásformák. A tánc mint mozgás. A mozgás mint aktív pihenési forma.  A mozgásszegény életmód veszélyei.  A ló leírása: testfelépítés, életmód, alkalmazkodás a környezethez.  A ló mozgása: ügetés, poroszkálás, vágta. | | | Mozgásjelenségek vizsgálata játékos kísérleteken keresztül: kérdések megfogalmazása a mozgások jellemzőivel kapcsolatban. A jelenségek megfigyelése az állandóság és a változás szempontjából, a változások megfigyelése, adott szempontú besorolása (a mozgás gyorsasága, iránya).  Példák gyűjtése mozgással kapcsolatos rekordokra.  A rendszeres testmozgás jelentőségének felismerése. Esettanulmányok, példák feldolgozása arról, hogy a rendszeres testmozgás hogyan fejleszti az akaraterőt, állóképességet, ügyességet. A bemelegítés fontosságának, az edzésmunka során a fokozatosság elvének belátása. Lehetőségek keresése a lakóhelyen a rendszeres testmozgás gyakorlására.  A kapcsolat felismerése a ló testfelépítése és életmódja, illetve természetes környezete között. Annak magyarázata, miért elterjedt haszonállat a ló: példák keresése a ló és az ember kapcsolatára.  A ló mozgásának megfigyelése és a különböző mozgásformáinak összehasonlítása. | *Vizuális kultúra:* a mozgás megjelenítése a művészetekben, mozgókép készítése.  *Ének-zene:* népdalok, zeneművek a ló és ember kapcsolatáról, a ritmus és a mozgás kapcsolata (táncok).  *Testnevelés és sport:* a rendszeres testmozgás, az edzés, a bemelegítés; világcsúcsok, nemzeti rekordok különböző sportágakban, lovassportok.  *Magyar nyelv és irodalom:* a mozgás leírására szolgáló rokon értelmű szavak, hasonlatok a mozgás kifejezésére; a mozgás, illetve a ló mozgásának megjelenítése irodalmi alkotásokban, mondókákban.  *Technika, életvitel és gyakorlat:* egészséges életmód, testmozgás. | |
| **Kulcsfogalmak/ fogalmak** | Mozgásszerv, mozgásforma. | | | | |

|  |  |  |  |  |  |
| --- | --- | --- | --- | --- | --- |
| **Tematikai egység/ Fejlesztési cél** | | **Tájékozódás a tágabb térben**  (Magyarország ) | | | **Órakeret 16** óra |
| **Előzetes tudás** | | Fő világtájak, tájékozódás vázlatrajz alapján, a földfelszín formakincsének elemei. | | | |
| **A tematikai egység nevelési-fejlesztési céljai** | | A rendszerben való gondolkodás fejlesztése: a rész-egész kapcsolat értelmezése hazánk földrajzi helyzetén belül.  A helyi és nemzeti azonosságtudat megalapozása, alakítása.  A hazánkkal kapcsolatos pozitív attitűd megalapozása.  A közlekedéssel kapcsolatos tudás bővítése.  A térbeli tájékozódás fejlesztése, a térképhasználat előkészítése. | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | |
| ***Problémák, jelenségek, gyakorlati alkalmazások:***  Hol találjuk meg Magyarországot a Föld bolygón?  Hogyan tervezhetünk meg egy utazást?  ***Ismeretek:***  Magyarország helyzete:  államhatárok, felszínformák, vizek, főváros, települések, útvonalak, szomszédos országok.  Magyarország elhelyezkedése: Föld bolygó, Európa kontinens, Közép-Európa, Kárpát-medence.  A települések infrastruktúra rendszere: nagyváros, város, falu, tanya.  Külváros, kertváros, belváros.  Vonzáskörzet.  Magyarország nagy tájegységei.  Hazánk néhány főbb természeti és kulturális nevezetessége.  Közlekedés, tömegközlekedés. | | | A fő világtájak megnevezése, elhelyezése a térképen.  Az alapvető térképjelek megnevezése Magyarország térképén.  A szomszédos országok felsorolása.  Magyarország nagy tájegységeinek megnevezése és helyük meghatározása a térképen.  Irányok, távolságok leolvasása.  Kutatómunka végzése egy tájegységgel kapcsolatosan: képek, információk, történetek keresése.  Térképmásolás. Néhány jellegzetes magyar nevezetesség megismerése képekről és a multimédia segítségével.  Utazás tervezése a lakóhelyről az ország egy nevezetes pontjára. A látnivalók megtervezése.  Térképhasználat: úticél megkeresése, közbenső állomások felsorolása. Távolság és időtartam becslése.  A tömegközlekedési rendszer jelentőségének, környezeti hatásának elemzése. | Magyar nyelv és irodalom:  Magyarország értékeinek, szépségének megjelenítése a szépirodalomban.  Technika, életvitel és gyakorlat: közlekedés, utazás, közlekedési eszközök.  Ének-zene: a tájegységekhez kötődő népdalok, zeneművek.  Vizuális kultúra: az egyes tájegységekhez kötődő jelképek. | |
| **Kulcsfogalmak/ fogalmak** | Rész-egész viszony, távolságbecslés, Magyarország, település, tömegközlekedés. | | | | | |

|  |  |  |  |  |  |
| --- | --- | --- | --- | --- | --- |
| **Tematikai egység** | | **A kertben** | | | **Órakeret 16** óra |
| **Előzetes tudás** | | Életfeltételek, tápanyagok, táplálék, évszakok. | | | |
| **A tematikai egység nevelési-fejlesztési céljai** | | A felépítés és működés kapcsolatában az élőlények csoportosítása, a haszonnövények fogyasztható részeinek megnevezése. | | | |
| **Problémák, jelenségek, gyakorlati alkalmazások, ismeretek** | | | **Fejlesztési követelmények** | **Kapcsolódási pontok** | |
| ***Problémák, jelenségek, gyakorlati alkalmazások:***  Mit érdemes vásárolni a piacon?  Honnan származik, és mire utal a növény elnevezés?  Mitől növekszik a növény?  ***Ismeretek:***  A Nap mint energiaforrás. A napsugárzás hatása az élővilágra.  Gombák, növények, állatok.  Zöldségek, gyümölcsök. A növény részei (gyökérzet, szár, levél virág, termés). A mag.  Ehető növényi részek.  Életszakaszok, csírázás, fejlődés, növekedés, öregedés.  Háziállatok (kutya, macska), haszonállatok (tyúk, kacsa).  Lebomlás, komposztálás, rothadás. | | | Az élővilág szerveződési szintjeinek felismerése. A megfigyelt élőhely élőlényeinek csoportosítása (gomba, növény, állat, zöldség, gyümölcs).  Látogatás a piacon, a tanyán, vagy a kertben. Az idényzöldségek, idénygyümölcsök felismerése, csoportosítása aszerint, hogy mely ehető növényi részt fogyasztjuk. Példák keresése magra, termésre.  Naptár készítése az idénygyümölcsökről és idényzöldségekről. A növények fejlődésének megfigyelése. A megfigyelt élőhelyen talált növények csoportosítása aszerint, hogy mely életszakaszban voltak.  Lebomlás vizsgálata. A komposztálás szerepének felismerése. Szerves hulladékok csoportosítása komposztálhatóságuk szerint.  Összefüggések felismertetése a növénytermesztés módja, és az egészséges táplálkozás között. | Magyar nyelv és irodalom: Versek zöldségekről, gyümölcsökről.  Vizuális kultúra: életközösségek (kert) megjelenítése; zöldség-és gyümölcscsendéletek.  Ének-zene: az élőlényekkel kapcsolatos dalok.  Technika, életvitel és gyakorlat:egészséges táplálkozás. | |
| **Kulcsfogalmak/ fogalmak** | Életközösség, növényi szerv, életciklus, napenergia, kenyérsütés. | | | | |

***A fejlesztés várt eredményei a 4. évfolyam végén:***

**Az egészséges életmód alapvető elemeinek alkalmazása az egészségmegőrzés és az egészséges fejlődés érdekében**.

**Az életkornak megfelelő viselkedéskultúra, önállóság és segítségnyújtás a szükséges élethelyzetekben**.

**A hosszúság és idő mérése, a mindennapi életben előforduló távolságok és időtartamok becslése.**

**Képesség adott szempontú megfigyelések végzésére a természetben, természeti jelenségek egyszerű kísérleti tanulmányozására.**

**A fenntartható életmód jelentőségének magyarázata konkrét példákkal. A hagyományok szerepének értelmezése a természeti környezettel való harmonikus kapcsolat kialakításában, illetve felépítésében.**

**Az élőlények szerveződési szintjeinek és az életközösségek kapcsolatainak bemutatása, az élőlények csoportosítása tetszőleges és adott szempontsor szerint.**

**Egy konkrét gyártási folyamat kapcsán a technológiai folyamat értelmezése, az ezzel kapcsolatos felelős fogyasztói magatartás ismerete.**

**Magyarország elhelyezkedése a földrajzi térben, néhány jelentős kulturális és természeti értékének ismerete.**

**Informatikai és kommunikációs eszközök irányított használata az információkeresésben és a problémák megoldásában.**